**Rodrigo «Rudy» Roa Duterte** (født 18. mars 1945 i Maasin på øya Leyte på Filippinene) var Filippinenes president fra 30. juni 2016 til 30. juni 2022 etter å ha vunnet presidentvalget 9. mai 2016. Han var før det borgermester i Davao.

Liv og virke
------------

### Bakgrunn

Han studerte i Davao City, dit foreldrene var flyttet. Faren, Vicente Duterte, var guvernør for provinsen Davao i 1950- og 1960-årene (provinsen er senere delt i flere mindre provinser). Rodrigo tok en bachelor-grad i statsvitenskap i 1968 ved *Lyceum of the Philippines University* og Candidatus juris-grad ved San Beda College of Law. Han arbeidet fra 1973 til 1977 som instruktør ved Regional National Police Academy. Mellom 1977 og 1983 arbeidet han i ledende stilling i påtalemyndigheten i Davao City.

### Politiker

Duterte og Malaysias statsministre Mahathir bin Mohamad (7. mars 2019) 
Duterte var årene 1988–1998 og 2001–2011 borgermester i Davao City. I 2013 innledet han sin tredje periode som byens borgermester.

Duterte er en kontroversiell politiker som har kommet med en rekke utspill som har gått på tvers med «tradisjonell» filippinsk politisk diskurs. Han har gjort lite for å reduserte mistanker/påstander om å ha holdt sin beskyttende hånd over dødspatruljer som har tatt livet av kriminelle.

Ved valget 2007 i ble hans datter Sara Duterte valgt til viseborgermester og man regnet med at hun skulle etterfølge faren, noe hun også gjorde i valget i 2010. Som politiker har han sterk støtte fra dels byens fattige befolkning, men også av politi, militær og folk innen serviceyrker.

I 2015 kunngjorde han sitt kandidatur til presidentvalget året etter. Samme år bekreftet han offentlig sine forbindelser til dødsskvadroner i Davao og sa at dersom han ble president, ville oppimot 100 000 kriminelle bli drept. Gjeninnføring av dødsstraff (som ble avskaffet i 2006) fremholdt han som et effektivt middel i kriminalitetsbekjempelsen. Duterte gikk inn for en føderalisering av Filippinene, altså overdragelse av en rekke oppgaver fra sentralregjeringen til regionale enheter. Slik mente han at man bedre skulle kunne løse korrupsjon, kriminalitet og Bangsamoro-konflikten. Innen to år av sin presidentperiode ville han i denne hensikt innkalle en lovgivende forsamling. Han kunne tenke seg å oppløse kongressen og danne en «revolusjonsregjering»; alle embedsmenn og offisere burde tilby sin fratreden for å muliggjøre utnevnelse av dyktigere folk.

Duterte innførte i mai 2017 militær unntakstilstand i hele Mindanao-øygruppen, og opphevet samtidig habeas corpus-prinsippet i området, som del i konflikten med moro-opprørerne. Dette ble opptakten til Marawi-krisen, en beleiring av byen Marawi som varte i fem måneder. Selv om den filippinske staten har erklært seier over opprørerne, gjelder unntakstilstanden fortsatt ved utgangen av 2018.

I oktober 2021 kunngjorde Rodrigo Duterte at han ikke stilte til visepresidentskap i 2022 og ville trekke seg fra det politiske livet. Han ble etterfulgt av Bongbong Marcos, sønn av den tidligere president Ferdinand E. Marcos, som vant presidentvalget i 2022.

Referanser
----------

1. ↑   Munzinger Personen, Munzinger IBA 00000030759, besøkt 9. oktober 2017[Hentet fra Wikidata]
2. ↑   Brockhaus Enzyklopädie, oppført som Rodrigo (»Rody«) Duterte, Brockhaus Online-Enzyklopädie-id duterte-rodrigo-rody, besøkt 9. oktober 2017[Hentet fra Wikidata]
3. ↑  «Philippines: Rodrigo Duterte names new cabinet». *Al-Jazeera*. 31. mai 2016. Besøkt 4. juni 2016.
4. ↑  «Asia i dag: Valgskred for «Dirty Duterte»». *Dagens Næringsliv*. 10. mai 2016. Besøkt 4. juni 2016.
5. ↑  Duterte admits links to Davao Death Squad, ABS-CBN Corp. www.abs-cbnnews.com, besøkt 18. april 2016
6. ↑  *11 Things That Nobody Told You About Rodrigo Duterte Arkivert 10. mai 2016 hos Wayback Machine.*, ThePhilippinesToday.com, besøkt 10. mai 2016.
7. ↑  Niña P. Calleja: *Duterte eyes revolutionary government.* I: *Inquirer.net*, 27. august 2015.
8. ↑  «Duterte declares Martial Law in Mindanao». *ABS-CBN News* **(engelsk)**. Besøkt 23. mai 2017.

Eksterne lenker
---------------

* (en) Rodrigo Duterte – kategori av bilder, video eller lyd på Commons

Wikiquote på norsk bokmål har en sitatsamling fra Rodrigu Duterte.

| * v
* d
* r
Filippinenes presidenter |
| --- |
| Aguinaldo **·** Quezón **·** Osmeña **·** Laurel **·** Roxas **·** Quirino **·** Magsaysay **·** Garcia **·** Macapagal **·** Marcos **·** Aquino **·** Ramos **·** Estrada **·** Arroyo **·** Aquino III **·** Duterte **·** Marcos | Filippinenes flagg |

|  |  |
| --- | --- |
| Oppslagsverk/autoritetsdata | Store Danske Encyklopædi **·** Brockhaus Enzyklopädie **·** Nationalencyklopedin **·** Geni **·** VIAF **·** GND **·** LCCN **·** SUDOC **·** NDL **·** BBC Things **·** Munzinger (iba)
 |